钦定古今图书集成/明伦汇编/官常典/第739卷 > 叶祯〈子公荣 从子官庆〉
## 钦定古今图书集成/明伦汇编/官常典/第739卷 > 叶祯〈子公荣 从子官庆〉

按《明外史》本传：“祯字梦吉，高要人。举于乡，授浔州府
同知，补凤翔，调庆远。两广猺贼蜂起，列郡咸被害，将
吏率缩朒观望，祯誓不与贼俱生，募健儿，日训练。峒
酋韦父强数败官军，祯生絷之，夺还子女畜产无算。
其党忿，悉众攻城，旗山守将拥兵不救，祯出战，贼却
去。旋蹑祯，战相当，祯子公荣歼焉。顷之，贼围鸡刺诸”
村，祯率三百人趋赴，道遇贼人头山下，鏖战，祯被数
枪，手刃贼一人，与从子官庆及三百人皆死。时天顺
三年正月晦也。岭南素无雪，是夜大雷电，雪深尺许。
贼释围去，诸村获全。赠朝列大夫、广西参议，立庙祀
之。